text: Hedensted siger nej til Rejsekortet
  21 februar 2012 kl. 09.22
  Hedensted Kommune siger nej tak til Rejsekortet efter at have brugt 1,2 millioner kroner på projektet.
  - Vi vil ikke poste flere penge i projektet. Vi har allerede sendt 1,2 millioner til Midttrafik til at etablere Rejsekortet - uden at der er kommet noget produkt ud af det, siger borgmester Kirsten Terkilsen til DR Trekanten. 
  Hedensted Kommune har kun to busruter, der vil kunne gøre brug af Rejsekortet. 
  - Vi sender nu et høringssvar ind, og vi kan ikke anbefale det. Og så må vi se, hvad de øvrige kommuner gør, siger Kirsten Terkilsen til DR.
  Rejsekortets standere til ind- og udcheckning er allerede blevet stillet op på langt de fleste stationer, og bliver i øjeblikket testet. Men indtil videre er der altså ikke udsigt til, at de rejsende skal have endnu et plastikkort i pungen.
  